Matlêrêtlêrê a bona leina la ona go tswa mo phofong ya ona e e matsetseleko fa e gwêla. Ke phofo ya moitatlhelo a a bonako gotswa kwa godimodimo di dikologaka kgotsa di roroma-roroma, mme moitatlhelo ono o patiwa ke medumo e e kwa godimo thata. Matlêrêtlêrê otlhe a lebega a nna fela le molekane a le mongwe mme a le lefufa ka kgaolo ya ona. Letlêrêtlêrê La Sehuba Sa Lilac le kotama mo setlhareng se se suleng, moo le lebalebang kgaolo go batlana le setsongwa. Sengwe ka maitshwaro a lona ke gore le tsoma gape le diphologolo tse di tshabang fa go na le molelo wa naga. Ke sefofi se se lobelo, mme le rata go fofa ka majato ka setlha sa tsadiso. A tsadisana 'mo maphukeng'. A phela ka dipara kgotsa ditlhotshwana, fela ana le go bonwa a tsamaya a le nosi. Modumo wa ona ke go goeletsa go go kwa godimo gwa 'zaaak'. A na le bohudugi-nyana, fela ko dikarolong dingwe a dula felo go le gongwe. Fa a ja a phaila a le mo makotamong a a fa godingwana a bapile le setsongwa sa ona se a se jelang mo fatshe kgotsa a boela ka sona kwa makotamong kwa a se betsa-betsang pele a se kometsa ka gangwe. A le fufa ka kgaolo e a leng mo go yona, gape di sireletsa nakwana tulo tse a jelang kwa go tsona; ke ka fao o fitlheleng a ikadile le tsela ka bongwe. A koba diphedi tse dingwe go tswa gaufi le dintlhaga tsa one, le morago ga tsadiso tota.